**Likovna kultura 19.5.2020.**

Razmisli i odgovori usmeno.

Koje sve materijale možemo oblikovati? Je li žica tehnika modeliranja i to prostornim crtama? Možemo li žicom “crtati“ u prostoru? Žicu razlikujemo po izgledu, debljini i savitljivosti. Žicu možete rezati kliještima, možete je savijati, plesti i spajati na različite načine.

Naučili smo da je masa prostorni oblik sa sve tri dimenzije. Masa ima širinu, duljinu i visinu. Masu određujemo i kao zapremninu nekog tijela u prostoru kao npr. kamen, kuglu, ali i loptu koja iznutra sadrži prostor. Prisjetimo se da skulpturu dijelimo na reljef i punu plastiku. Reljef može biti uleknuti, niski i visoki, a puna plastika može biti skulptura koja je statična i mobil koji je pokretan. Kada govorimo o punoj plastici i odnosu mase i prostora razlikujemo: udubljeno- ispupčenu masu, prošupljenu masu, plošno istanjenu masu i linijski istanjenu masu. Kada masu pritišćemo odozgo , odozdo, slijeva i zdesna mi joj oduzimamo masu i ona podsjeća na crtu u prostoru poput žice ili grane.

Promotrite skulpturu *Konstrukcija u žici.* Uočavate li linijski istanjene mase? Je li umjetnik oblikovao žicom neki prepoznatljiv motiv?



 Za oblikovanje možete koristiti žicu ili ako nemate žicu može vam poslužiti i aluminijska folija . Aluminijska folija je također jedan od materijala koji možemo lagano oblikovati, gnječiti, stanjivati i savijati. Dijelove možemo spajati vrućim ljepilom, ljepljivim trakama, žicom i klamericom. Sjetite se da smo već radili sa žicom na način da smo je savijali i pleli. Sjećate li se što smo izrađivali od žice? Sjećate li se kako smo to radili?

Danas ćemo djeco oblikovati okvir za naočale. Znamo da su naočale pomagalo za ispravljanje nepravilnosti [vida](https://hr.wikipedia.org/wiki/Vid) ili za [zaštitu](https://hr.wikipedia.org/wiki/Za%C5%A1tita_na_radu) [očiju](https://hr.wikipedia.org/wiki/Ljudsko_oko) od sunčevih zraka. Sastoje se od okvira u koji su uložena naočalna zaštitna stakla i dviju drškica koje se stavljaju iza uha. Postoje različiti oblici okvira kao što su pravokutni, četvrtasti, ovalni,“mačkoliki“ i okrugli te s obzirom na veličinu imamo velike okvire, male okvire i okvire srednje veličine. Dakle vaš je današnji zadatak oblikovati okvir za naočale od žice ili aluminijske folije.

Razmislite, stvorite si ideju i bacite se na posao!

Sretno!